Idän kansa
Nousi kansa idän mailla
 vannoo päivän valaa,
 katso, katso voiton loimut
 katsehissa palaa.

 Nousi kansa idän mailla
 kaunihina kulkee,
 kohta heidät onnen päivä
 sylihinsä sulkee.

 Nousi kansa idän mailla
 voittohonsa rientää,
 kohta huomen lauha, suuri,
 elon tuskat lientää.

 Nousi kansa idän mailla
 vapisee jo valta,
 katso, kuinka kalpee poski
 kansan sortajalta.

 Nouse, nouse idän kansa
 ajan kevät kansa,
 näytä elon syksy yössä
 voimas kauneinansa.

 Murra ajan routa, saasta
 vapauttas puolla,
 eestä sen voi ponnistaa
 ja voittaa, sekä kuolla.

 Nosta kansain kevät rusko
 poista huokailukset,
 näytä, että taiston kautta
 aukee onnen ukset.

 Idän kansa, kevät kansa
 voita rientos määrä,
 nosta valtaan ihmisyys
 ja poista alhas, väärä.